Ek het 'n snaakse en interessante artikel op 'n opvoedkundige webwerf opgespoor. Ek stem heelhartig met die outeur saam en daarom het ek hom gevra of ek sy artikel hier mag weergee. Hy en die redakteure het vriendelik aan my versoek voldoen. Hy beweer dat e-boeke jong mense inspireer om te lees.

Van my vyf kinders geniet slegs twee dit om te lees. Een van hulle is slegs elf maande oud, so sy word vrygestel, maar selfs my twee lesers lees maar 'n fraksie van die boeke wat ek as kind verslind het. Al die kinders lees baie inhoud aanlyn, maar die werklike lees vir plesier neem 'n verre tweede plek in naas verskeie ander soorte media. Vir iemand wat 'n ywerige leser was en steeds baie vrye tyd deurbring deur te lees, is dit 'n bitter pil om te sluk, veral aangesien my kinders nogal tuis is in die digitale wêreld.

Dus moes ek opgewonde gewees het om 'n verslag, wat e-boeke as 'n werkbare oplossing vir die afname in lees vir plesier onder jong mense aanbied, te sien. Die verslag sê dat tegnologie 'n positiewe motiveerder is om jong mense te laat lees. Natuurlik mag jong mense meer lees indien jy vir hulle 'n iPad- en 'n iTunes-rekening, wat slegs vir boeke gebruik mag word, gee. Dit sal tot op 'n punt gebeur en dan sal die nuwigheid oorgaan en die roep van die Internet sal sterk wees.

Daar is baie min kinders wat e-boek-lesers het omdat dit grootmensspeelgoed is. Vir my maak 'n e-boek-leser my leesgewoonte moontlik. My kinders stel glad nie daarin belang nie omdat dit ontbreek aan die konvergensie-eienskappe wat hulle van enige redelike toestel wat in hierdie eeu vervaardig is, verwag.

In sy kommentaar op die verslag het 'n akademikus opgemerk dat, indien kinders meer tyd daaraan spandeer om op e-boeke vir plesier te lees, dit sal help om hulle voor te berei om meer komplekse tekste te hanteer wanneer hulle hoërskool of universiteit toe gaan.

Boeke maak die vensters van ongekarteerde wêrelde en innoverende idees oop. Ongelukkig spandeer baie jong volwassenes hulle vrye tyd deur televisie te kyk, rekenaarspeletjies te speel en na musiek op hulle iPods te luister.

Deur beide fiksie en nie-fiksie te lees plaas dit 'n mens aan die voorpunt in ons toenemend kompeterende wêreld. Dit is 'n plesier wat by ons jeug aangemoedig en gekweek moet word. Die tiener wat lees, het 'n besliste voordeel bo sy portuurgroep.

Omdat lees 'n aktiewe intellektuele proses is, sal dit die verstand slyp en die geheue vergroot. Die brein moet meer kreatief word terwyl dit die gebeure wat in 'n boek ontvou, visualiseer, in plaas daarvan om beelde op die skerm te sien. Anders as om e-pos te lees of van webtuiste tot webtuiste te klik, moet 'n mens jou gedagtes fokus en vir 'n lang tydperk konsentreer wanneer 'n boek gelees word. Spelling en woordeskat verbeter as 'n natuurlike deel van die proses.

Om 'n boek te lees is om in die gedagtes van 'n ander persoon in te gaan, om hulle gedagtes en gevoelens, logika en redenering te beleef. Gevolglik het 'n belese, jong volwassene 'n verligte begrip van mense. Boeke stel nuwe idees aan ons bekend wat 'n nuwe siening van die wêreld vir ons kan oopmaak. Hulle kan 'n mens na 'n belangstelling in 'n nuwe stokperdjie of 'n onontdekte loopbaanmoontlikheid lei. Hulle kan selfs die lewenspad wat 'n tiener andersins sou gekies het, verander.

Deur te lees kan ’n mens ’n gesofistikeerde siening van die wêreld en ’n gevoel van selfvertroue uit die kennis wat verwerf is, kry.